Aluminij ponovno stiže morem: Impol TLM podiže i značaj Luke Šibenik U Luku Šibenik danas je uplovio prvi brod s aluminijem za potrebe tvrtke 'Impol TLM'. Planirano je da će mjesečno preko Luke u Šibenik stizati brodovi u koje može biti utovareno od 1.500 do četiri tisuće tona aluminijskih blokova.

08.06.2016, 14:45h08.06.2016, 14:48hK. B.

- Isporuka aluminija preko 'Luke Šibenik' za potrebe 'Impol TLM-a' je svakako naznaka ozbiljnog oporavka proizvodnje u tom najvećem šibenskom poduzeću, ali pokazuje i strateški značaj našeg poduzeća jer, bez Luke, nema ni razvoja gospodarstva. Ovo je najbrži i najjeftiniji način transporta što pridonosi boljoj konkurentnosti aluminijskih proizvoda iz Šibenika – kazao je Davor Škugor, direktor Luke Šibenik .

Brod St. Nikolas iz Crnog mora je u Šibenik dovezao 1.272 tone aluminijskih blokova za Valjaonicu, a takva ozbiljna suradnja TLM-a i Luke zadnji je put bila još 2009. godine.

- Sve do danas, od 2009. godine brodom su dolazile su neznatne količine aluminija. Ovo je jako bitno za naše poslovanje i posebno mi je drago što to znači oporavak TLM-a koji će u budućnosti sigurno značiti i život za male tvrtke koje se mogu 'nasloniti' na TLM što je vrlo značajno za ukupni razvoj gospodarstva Šibensko-kninske županije i zato vjerujem da smo na jako dobrom putu – zaključio je Škugor.